縣齋清坐有懷  其二
作者：李光
朝代：宋

paragraphs: 學道未忘名，欲跨揚州鶴。
淵明賦歸來，頗恨未恢廓。
平生剛褊性，敢避窮獸搏。
君詩如清琴，平淡猶賀若。
泠然山水音，妙響振林壑。
寧爲太史走，豈事桓温幕。
樂哉吴望游，微凉生殿閣。
况兹積雨後，枕簟謝焚灼。
未能去三彭，便可休六鑿。
跌宕文字間，詩酒自相酢。
氣凌李杜豪，力振曹劉弱。
偏師攻長城，稍稍出方略。
山川助離騷，景象如宿約。
陰風起虚籟，暮靄昏城郭。
菡萏泛金塘，篔簹隕銀籜。
卧看曉參横，坐待殘月落。
不愁衣典盡，尊空莫起酌。
明朝醉復醒，生憂押垂脚。